标题：江阴城守纪
基本信息
书名：《江阴城守纪》
作者：（清）韩菼 许重熙 戴田有 撰 
丛刊：台湾文献丛刊
种类：第246种
原书页数：0062页[1]
书籍简介
第二四六种「江阴城守纪」
本书（一册六二面三七、二○○字）分上、下两卷，韩菼撰。菼字元少，别字慕庐；长洲人。清康熙间，殿试第一，官至礼部尚书。是编记南明乙酉江阴城守事；其「自序」有云：「菼少游戚氏（按指戚勋）殉节地，长谒阎、陈二公祠，耳其事。……嗟乎！乙酉之事，不忍传，实不忍不传；所当讳；实不当尽讳者也。搜罗散逸，删烦去复，汇为一编」。盖以事系月日，大书分注，比他书为详。书后今加一附录」三，首为许重熙「江阴守城记」一卷，同记一事，较为简约。重熙，江阴人，明祟祯时，以撰「五陵注略」等书，为诚意伯刘孔昭所纠。因系明人，口吻与「韩纪」有异。关于记江阴城守事，有沉涛「江上遗闻」，已列第二四二种「江南闻见录」中；另有赵曦明「江上孤忠录」，见第二五八种「江上孤忠录」篇。
其馀两种「附录」，一为南园啸客「平吴事略」，一为戴田有「扬州城守纪略」。「平吴事略」一卷，杂记南明乙酉清兵南下陷苏州、嘉兴、松江诸郡县事。南园在吴县城内，题「南园啸客辑」，作者或即吴县人氏；文中有记「至康熙初」事，乃系清人托名耳。「扬州城守纪略」一卷，原称「弘光乙酉扬州城守纪略」，略作今名；记史可法守城死节前后事，可与第二四○种「青燐屑」互读。戴名世，字田有，桐城人；清康熙己丑（四十八年）进士，官编修。生平留心有明一代史事，因纲罗放失、徵访遗老，考求故事，折衷一是；是编祗是其中之一而已。其述史可法之死，大节凛然，不取诸家传闻之说，具见特识。后因所著「南山集」用「永历」年号，竟坐「大逆」受戮。[1]
目录信息
序………………………………………………………………………………………（一）
卷上………………………………………………………………………………………（一）
卷下……………………………………………………………………………………（二七）
附录
江阴守城记……………………………………………………………………许重熙（三九）
平吴事略……………………………………………………………………南园啸客（四三）
扬州城守纪略…………………………………………………………………戴田有（五一）[1]
全文内容
序江头片壤，沾国家深仁厚泽，百有馀年矣。茅檐耆老，每谈乙酉撄城事，无不痛当时殉义之烈，而议当时梗化之非也。胜国天下亡于逆闯，本朝入关讨贼，率土归仁，乃弹丸下邑、虮虱编氓，偏欲从新朝革命之馀，为故国回天之举；识时命者，万万不出此。顾明季纲常节义，诚所难言；而此区区者，独能顾纲常、思节义，甘以十万人之肝脑，同膏八十日之斧钺。使当流寇横行之日，燕京如此，必将众志成城；列郡如此，何至势如破竹。由此而论，虽昧则天、命，抗王师亦有足多者。故谓之愚，则诚愚；谓之忠，则未始非忠也。菼少游戚氏殉节地，长谒阎、陈二公祠，耳其事，间访其书，乡人以事关兵燹，多所畏忌。嗟乎！乙酉之事，不忍传，实不忍不传；所当讳，实不当尽讳者也。圣朝宽大，国史褒忠，近复微臣锡以通谥、士民许以祠祭，匪曰仇之，直甚予之。若遗闻纪略等书，上诸輶轩，必收宬阁，亦何嫌何疑，而令当时轶事演没不传耶！因不自揣，搜罗散逸，删烦去复，汇为一编；发烈士之孤忠，彰圣朝之盛德，周顽、殷义，一视同仁。阅是编者，可以风矣。
时康熙乙未孟冬月，长洲慕庐氏韩菼谨识。
江阴城守纪卷上长洲慕庐氏韩菼编
江阴，古延陵地。春秋属吴公子札。战国时，楚封春申君黄歇。自汉迄元，为乡、为县、为国、为望、为军、为州、为郡、为路，沿革不常。明隶南直之常州府。其地北滨大江，东连常熟，西界武进，南界无锡、阳湖。南北相去七十里，东西相去百四十里。中峙三十三山，为田一百十三万亩，输粮六万馀石，出赋十馀万两。盖江以南，一剧邑也。东关外，旧设朝阳驿，苏、松、浙、闽赴京之冲途；黄山港通大洋，顺风一日夜即至，洋船俱泊于港。故屡被倭寇，亦江防之要区矣。南干龙入中国一支，尽于江阴，巨区之火，溢于芙蓉湖。由申、夏二港注之江，则邑乃山水交会之地。洪武初，驻驆瞰江山，尝有建都之议。鹅鼻截江，火脉直射金山，采石以下，第一重门户。元设万户府，明命吴桢、吴良等统重兵镇守，规其形势，诚南都之藩卫也。风俗淳厚，敦礼让，崇气节，不屑屑以富贵利达为事。故名公巨卿外，代产仙佛及畸人。即有明一代事，论洪武初，焦故人只鸡斗酒，与帝班坐，不肯受官。徐麒诏徵谕蜀，复命辞职，帝命举朝饯行。正德朝，黄御史安甫、史御史良佐、黄主事昭，称殿前三虎。天启诏朝狱者十三贤，江邑缪文贞、李忠毅居其二。鼎革时，陈震亨殉节泗陵、朱养时殉节舟山、胡熙云殉节海虞。其他孝悌节义之事，志不绝书，如周兰等之御海寇、吴兑等之御倭寇，编氓贱隶，皆知取义成仁、捐躯报国，岂锺毓之气使然耶？亦渐染有素也云尔。
江阴灾荒。
万历五年，大水。六年，虫荒。八年，大水。九年，海溢。十一年，大水。十四年，大水。十五年，水灾，民食草木。十六年，旱灾。十七年，大旱。二十一年，雹灾。二十三年，水灾。二十四年，水灾。二十六年夏、秋，雨灾。二十七年，久雨，无麦。二十九年，无麦。天启四年，久雨江涨，麦尽漂末。五年，无麦。六年，旱蝗。七年，虫食麦禾。崇祯二年秋、冬，不雨。三年，二麦萎末，菜尽伤。五年夏，旱。六年，潮冲圩岸，伤人；九月，风变，田禾若扫。七年夏，旱，麦郧；秋，大雨，损稻。□年二麦尽，青虫食禾。十一年，大风，损麦；秋，旱，蝗起，原野成空，复食麦苗。十二年，旱，蝗。十四年，大旱。
江阴变异
崇祯二年，城鸣。十二年，雨赤小豆；四月，虫聚，鸣于天。十三年，虎至，伤人。十四年，虎又至，捕得之。十五年，河■〈口外力内〉鸟见（■〈口外力内〉音火，一名■〈口外力内〉骝），形不甚大，声如儿啼，在城内外哀鸣一日。邑令吴鼎泰叹曰：此城将有兵祸！十七年，民家晓起，皆有黑圈记其门，或于釜底画梅一枝，一夜殆遍。五里亭平地出虎，大如犊，而势甚猛，伤人颇多；逐至百丈地方，跳河淹水中，渔妇刺杀之。
慕庐氏曰：嘉靖、万历以来，佥壬柄国，阉势滔天，士气不扬，人理灭绝。历朝末季，未有如明之失政者也。人事变于下，故天象应于上。天人交弃，虽有孝子、慈孙，安能挽回造化哉！
大清顺治元年（崇祯十七年五月改元），明亡。
三月二十日，闯贼破燕京，思皇帝殉社稷，明至此亡。
大清发兵讨贼。
四月，平西伯吴三桂将援京师，未及而陷，令副将等走清朝乞师。世祖命睿亲王（多尔衮）代统大军，授奉命大将军印，锡以御用纛盖，星夜进发，遇贼将唐通于一片石，邀击之，斩百馀人，贼遁。三桂率属迎谒，乃入关。闯贼率马步二十馀万，自北山横亘至海，列阵以待，大风迅作，尘沙蔽天，呼噪奋击，追杀至四十里，贼遁走燕京。因晋三桂爵为平西王，命统马步一万，追杀流贼。
大清定鼎燕京。
五月初一日，摄政王直趋燕京，所过州县，官民并开城迎降。及至京城，贼已焚宫殿西遁。明文武官出迎五里外，王进朝阳门，老幼焚香跪迎，入武英殿受贺，传檄安抚畿甸郡县，即具疏迎世祖。九月，驾至燕京，为崇祯帝发丧，以礼改葬，追谥曰庄烈愍皇帝。躬祀郊坛，告祭庙社，御皇极殿受朝。
慕庐氏曰：中国无主，臣民推戴，诚所谓天与人归，得天下之正，古今未之有也。
江阴民乱。
四月三十日夜，始得都城凶问。市井不逞之徒，乘机生乱，三五成群，各镇抢掠焚劫，杀人如草。县主无如之何，乃恳诸生中老成硕望者，同学师分往各乡，谕以理义，动以利害。东北滨江一带，许学师晋、诸生陈明时；正东，徐学师廷退、诸生章经世；西乡，冯学师厚敦、诸生吴幼学；南乡，邑绅汤澄心、诸生张鼎泰。典史阎应元单骑至申港，解谕之。
福王称号于南都。
五月十五，史可法、高得功、刘良佐、马士英等集北来臣民，迎立福王朱由崧于金陵，称明年为宏光元年。
慕庐氏曰：时当国破君亡，南北隔绝，援立亲藩，冀延宗社，在可法不可谓非忠于明者！
大清顺治二年乙酉（南都称宏光元年、福州称隆武元年），大清兵南下。
福王荒淫无度，诸臣复不一心。五月，豫亲王多铎等统兵南下，连克淮扬，直抵江宁。福王奔芜湖，公侯阁部文武臣僚二百馀人、马步兵二十三万八千有奇皆降。
江阴欲勤王。
福王之立也，江阴白眼狂生李介立名寄者，欲进中兴三策。时登妯娌山，观星象，痛哭而返，知天意已难回矣。
大兵南下，典史陈明遇、训导冯厚敦、都司周瑞珑等纠集绅士，于五月十五日早拜牌集议，募兵勤王，而事无由集，挥泪而散。
南都亡。
豫王于南京戏饮，遣贝勒尼堪等追福王于芜湖。知广昌伯刘良佐勤王兵到，豫王遣一将统兵三百擒之。良佐叩头乞降，请擒福王赎罪。福王闻信，先往太平府刘孔昭家，刘不纳，遂奔坂子矶黄得功营。得功曰：陛下死守京城，臣可借势，奈何轻出！二十五日，良佐至，得功怒，不甲而出，单骑驰北营，隔河骂曰：我黄将军志不受屈。良佐伏弩中其喉，得功曰：我无能为矣！归营，拔剑自刎。良佐入其营，与总兵田雄、马得功缚宏光以献，豫王执之北去。
命降臣刘光斗安抚常州。
御史刘光斗，武进人；大兵南下，诣军前降，豫亲王命安抚常州各属。檄至，江阴独不应。
江阴知县林之骥去任。
之骥，进士，福建莆田人。崇祯十七年到任，不解江南语，众号林木瓜。时，郑帅率流兵千人过境，头裹红罗，始则携小盐包，百姓争买；启视，中有金银货宝，而兵不知也。盖淮扬巨室，载以避乱，为所掠得者。继乃纵兵士掠城外，百姓汹汹争城而入。兵欲劫城，幸之骥与郑帅同乡，出谒之，彼此燕语，继以痛哭，遂肃然无犯。之骥乃哭庙，解印绥去。时，五月二十五日也。
参将张宿、海防程某、县丞胡廷栋、学使朱国昌、兵备马鸣霆去任。
刘光斗劝降，宿以义不可从，慷慨谢任。程、胡亦去之，朱与马潜逸。诸生日诣学宫，相向哭。
主簿莫士英权署县事。
六月，士民以邑无官，推士英权知县事。士英潜通光斗，缴印册，并解帑金、献善马，备极谄谀，扬扬以县令自居。
大清特授知县方亨到任。
亨，豫人，乙科进士。时，豫省未入版图，乃先诣军前纳款者。先四日，有飞传骑檄至，士英失望，令居民养于察院中。满城汹汹，欲为拒守计，以器甲刍粮未备，不敢遽发。二十四日，亨至，纱帽蓝袍，未改明服。年颇少，不带家属，止有家丁二十馀人。亨入空署，耆老八人入见。亨曰：各县已献册，江阴何以独无？耆老出，遂谕各图造册，献于府，转送于南京，已归顺矣。旋出谒上台，莫主簿亦以参谒出，先归，乃传薙发之信。民情惶惶，俟县令归，一决可否。
收器甲。
先是，福建勤王师为清兵以败，有鸟船三只逃至江上，贱售器物，江民争买，北州尤多。二十六日，亨下令收之，
命军民薙发。
豫王下令，江阴限三日薙发。二十七日，常州太守宗灏差满兵四人至，居察院中，亨供奉甚虔。
严饬薙发。
二十八日，亨出示晓谕，申严法令。
邑民呈请留发。
二十九日，北州乡耆何茂、邢叔、周顺、邢季、杨芳、薜永、杨起、季茂、辛荣等公呈请县详宪留发，亨大骂不已。众哗曰：汝是明朝进士，头戴纱帽、身穿圆领，来做清朝知县，羞也不羞、丑也不丑？亨无如何，听之而已。
闰六月初一，江阴倡义守城。
清晨，亨行香，诸生百馀人及耆老百姓从至文庙。众问曰：今江阴已顺，想无他事矣。亨曰：止有薙发尔。前所差四兵，为押薙发故也。众曰：发可薙乎？亨曰：此清律，不可违。遂回衙。诸生许用等大言于明伦堂曰：头可断，发决不可薙也。适府中檄下，有留头不留发、留发不留头之语。亨命吏书示此言，吏掷笔于地曰：就死也罢。享欲笞之，共哗而出。
下午，北门少年素好拳勇，闻之奋袂而起，各服纸册，蒙以棉袄，推季世美、季从孝、王试、何常、何泰等为首，鸣锣执械，扬兵至县前，三铳一呐喊。至县后，亦如之。四门应者万人。亨犹坐堂上，作声色，怒叱从役收兵器。众呼曰：备兵所以御敌，收之反为敌用，死不服。适亨老师无锡效顺之苏提学（一作旧学使宗敦）遣家人来贺喜，从私署出，在堂上骂曰：尔这些奴才们，个个都该砍头。众人诟曰：此降贼仆也！奋臂殴死。将头门、二门八扇，于丹墀内，焚其尸。亨出，欲亲执首事者。众不逊，直前裂其冠服。莫主簿惧，踉跄走匿。亨怯，许众备文详请免薙，众遂散。亨闭衙，急驰书于宗太守，并嘱守备陈瑞之飞报徵勦。
临晚，县吏密告曰：自汝等散后，亨即传我备文详豫王，请兵来杀汝等；已马上飞递去矣。众怒，遂入署。以夏布巾系亨之颈，拽之曰：汝欲生乎、死乎？亨曰：一凭汝等。乃拘亨于宾馆。抵暮，亨向举人夏维新疾呼解救，众恐宵遁，因送亨于维新（或云走避乡绅曹子王家）。是夜，诸生沉曰敬等十三人集议覆上台，亨意欲多杀树威。议不协，遂散。
初二日，江阴义民下方亨、莫士英于狱。
次早，方亨回署，闭衙不敢出。阖邑闻风响应，四乡居民不约而至者数十万计。三尺童子，皆以蹈白刃无憾。有不至此，共讦之。分队伍，树旗帜，鸣金进止，集教场，议战守，填塞道路，容足无处，分途出入，自辰至酉方息，合城罢市。亨惶急失措，乘肩舆登君山安民，诡称江民义勇向误于陆承差杀一警百之说。众收陆，陆举家遁，毁其酿具、什物。秋毫不染指，有窃一鼎者，立斩以徇。宗太守行文解谕，拒不纳。士民等设高皇帝位于明伦堂，誓众起师，亨亦同誓称戈。各保赴县求发火药、器械，亨亦首肯。实乃潜驰书于宗太守，称江阴已反，急下大兵来勦。时城门已诘奸细，搜得书，将使者脔之；入内衙，携亨出，并搜获莫主簿。莫恳降为明官，众不信，均下之狱。众曰：既已动手，同察院中有满兵四人押薙发者，盍杀之。于是，千人持鎗进院。四兵发矢伤数人，众欲退；有壮者持刀拥进，兵返走，一堕厕中、一匿厕上、一躲夹樯、一跳屋上，俱被提出。先是，四兵到府，伪作满状、满语，食生物，小遗庭内，席地而卧。至是，入内见床帷、灶釜颇精丽，顿作苏语曰：我本苏人，非□子，乞饶性命！众磔之。临死曰：莫主簿令我来，今害我。
是役也，有典史陈明遇者，素长厚，与民无怨，众拥为主而从其令。
初三日，发兵器安营。
先是，兵备曾化龙闻流寇至，造见血封喉弩，悬三、四间屋。兵备张调鼎亦铸大抱，储火药。至是，皆发之。
距城三十里者，各保咸领乡兵入城，令于夏港葫桥相地扎营，防清兵西来。临晚，方散。
守备陈瑞之夜遁。
忽传大兵由杨舍进，众疑杨舍守备沉廷谟曾赴县薙发，必为之向导，合城鸣金纠众，奋勇争拒。至东城，知讹传，乃返。适本营守备陈瑞之乘马赴东关，众怒其纳款、谋升参将，且代方亨申文请勦也，詈辱之。瑞之拔刀策马返，哗而进，杀其负纛一人、马二疋，瑞之亦伤，夜与其子越城遁（或云：众欲推为主，瑞之不从，甫出，以鎗刺之，跃屋上，趋出城，伏于豆田内）。
初四日，下陈瑞之于狱。
是早，执瑞之妻孥下狱。上午，城外兵缚瑞之父子来解，亦收禁。
赡军，城中戒严。
士民议曰：我等誓死守城，其老弱妇孺与不能同志者，宜速去。由是，城门尽闭，议守、议战、议更五方服色旗号、议借黄蜚为外援、议请阎典史为主将，持论纷纭，各出一见，日无宁晷。
发林令所藏封库藏赡军，不足；徽商程壁捐饷三万五千两，陈典史拜而纳之。入暮，又报大兵由常州抵申港，民兵争出御之。城中戒严，恐外兵乘虚，灯火彻夜，互为盘诘。漏二下，盘获细作时隆，命拘之狱。
初五日，搜获细作，讨武弁王珑，歼郡兵于奏望山。
黎明，士民齐集公堂，明遇同游巡守备顾元泌会鞫时隆，供称伏兵在城七十馀人，奉太守令，每人给火药四斤、银四两、开元钱一百二十文，约于初八夜举火为号，外兵望火杀人，招词凿凿。当获羽党四人，枭示。亟往菴观及空隙地，搜获六十有奇，复词连武弁王珑；珑遁，收其党，尽杀之。在外乡民，即往售山，烧珑居，执其父与妻妾来献，并诛之；而宗太守果遣郡兵三百人间导袭江阴，土人歼之秦望山下。明遇下令城中有能获奸细者，官给银五十两。
杀陈瑞之。
是日，杀陈守备（一作自杀），欲收其一妻、二子、一女、一仆尽杀之，其长子叩头请曰：我能造军器，幸贷我！仍系之狱。
初六日，大清发兵收江阴。
有青衣人，行于市，迹甚诡。乡兵疑而执之，搜出地图一纸，上书兵马从入之路及诸山瞭望埋伏处；并私书一函。询之，乃璜塘夏中书家人新投亨署遣出乞师者。送顾元泌拷讯，复供：沉曰敬及吏书吴大成、任粹然等在马三家协谋屠洗。收马三、大成等磔于市，曰敬仅以身免。粹然临刑曰：四门俱有大抱，汝等宜自为计。
士人既歼宗灏所遣兵，灏以事闻专阃。是晚，报大清马步兵千馀从郡城出，水师统兵官王良亦率舟师进发，城中巡守愈严。西门月城内搜获奸细二人，审视锁钥、门键已坏，执守门兵拷讯之，招出买路银两；当与细作均斩城下。
初七日，江阴义兵败于虞门。
是早，乡兵出城打仗。北门骁锐自立冲锋营，季世美令三鼓一抱造饭，四鼓二抱吃饭，五鼓三抱抬管，百人揭戈先往。老弱餽食不绝，令地保持銕筩，用锅底煤涂黑作假抱，安闸桥上。过浮桥，又命地方折断桥；经夏港，亦然。上午，至申港，方思造饭，塘报讹传清兵相距止五、六里，众奋呼曰：战而后食，未晚也。疾驰数十里，抵暮，至虞门，方遇战；彼众我寡，腹枵力乏，兼以马步不敌，冲锋兵败，世美阵亡，郡兵驰宿虞门曹坤家。
初八日，歼水师于双桥。
是早，城中避难者，皆挈妻子去；兵复出御，四乡负义勇而来者十数万人，咸以效死勿去为念。清兵亦观望不进，水师兵五百——领兵官王良，本邑中大盗降清者；舟经双桥（一作葫桥），田夫辱骂之。士卒怒，欲擒斩田夫，群拔青苗掷船上，泥滑不可驻足，大半堕水死。得登岸者，乡民围之，乃跪曰：献刀。铴锄交下，浮尸蔽河，积如木筏，直至石撞，水为不流。
起旧游击徐观海为将。
观海，邑人，升太平营总兵，尝为游击。明遇以虞门之败，军行无帅，进退无所禀承，欲起为将。观海病，不能胜，命弟摄其事（弟行五，失其名与字；天香阁中有传），乃造令箭十枝，用大明中兴旂号，人执为信，防塘报讹传也。
观海于五月中随操江收福山港，六月初一到苏州，为清兵杀败而归。
初九日，拜邵康公为将。
时，城中尚无帅，徽商程璧荐回籍邵康公娴武事。康公年未四十，人材出众，力敌四、五十人。明遇乃同顾元泌等率众拜为将，邵亦招兵自卫。适旧都司周瑞珑领舟师数百人驻江口，声言协助，借为犄角。粮皆北门餽送；不继，城中出典米给之。
举孝廉夏维新、诸生章经世、王华管粮饷，举中书戚勋、贡生黄毓祺、庠生许用等二十馀人为参谋。
杀方亨、莫士英于狱。
方亨在狱，尝使作书退兵；后兵日进，乃密谋杀之，以绝内应。夜二鼓，带兵二十人拥入，赤身擒出，斩于堂上，并家属亲知（一云杀于夏维新家桂树下，一云拖出西门打死，一云为百姓焚死）。继杀莫士英父子、仆从，囚其妻妾。莫父潜逃三日，搜出斩之。
慕庐氏曰：亨系新朝县令，况所施为，皆分所应得；即两次请兵，亦势所难已。赫赫之威压于上，汹汹之势成于下，并不可谓亨激成之也。但城中既已举事，亦势不能不除之。惟士英不善立身，则枉送一死耳。
初十日，都司周瑞珑战大清兵于城西。
清兵进，营城西隅，元泌登城，请周都司往吴淞借兵于总帅吴志葵。吴不应，但言兵久无粮，能犒千金，当尽命。乃出林令去时署内封留之衣饰囊资共八百，复借典银二百，合成一千。城上给发。瑞珑约邵兵出东门，己从北门夹攻。邵兵亦至，瑞珑遇战不利，还驻江口。抵暮，清兵扎营城南张孝廉园中。
慕庐氏曰：林令到任仅一载，流兵一扰，先事挂冠，其才、其识，均有足多者。至库藏封留，谓公物耳；而署内之囊资衣饰，留此何为者！其存心行事，迥非俗人所能臆度者，安得以「木瓜」谬称之！
十一日，大清兵屯麻皮桥。
清兵退屯麻皮桥，密遣二人入城，侦虚实；被获，枭示。城中亦遣一人侦清兵，至葫桥，见彼列抱严禁；伺其懈，尽投之水，以一抱复命。周都司奇而赏之。
清兵三日不至，城中逃难者咸以敌去，络绎归来。数日间，民人复聚。
下劣生尹吉于狱。
吉素不轨，谋内应。一日，暴雷震，闻马嘶声；众入其室，搜出马二疋、衣甲器械无数，当斩其仆唐宁，而下吉于狱，城中防卫愈固。
十五日，靖江兵战大清兵于城南。
有传淮抚田仰示至，称即日统兵赴援，印押不爽，民疑喜交集；后竟无至者。复有靖江夏起隆者，统沙兵八百人（一作二十），原隶镇将高杰（一云曾破高杰骑兵），命一人执信字旂，渡江来称，渴欲援江阴。因遣夏维新、章经世往犒师，议给赏银四千两，料理猪羊、酒米、火药等物，俱极丰备。未几，两领兵官率众南来，酗酒赌博，人无斗志。战于城南，大挫，杀伤五百人，四散逃亡。有窃火药返者，靖江署县事典史盘获，绑送江阴处分。先是，大家给散银米每人钱一千，齎酒肉犒军；江口军竟无功，故执之。程璧亦开典，靖江沙兵败，归恨之，起掠一空。后有泰兴张九达者，名逵，善拳棒；因靖邑兵败，田淮抚乃檄朱公子借逵兵三千渡江而来。清兵放牛马于两石湾，逵率亲信三十馀人登岸收之。伏发，逵与三十人无一脱者，骁勇耿和尚亦死。
乡兵打仗。
外兵军势日甚，各乡保乡兵距城五、六十里者，日入城打仗，荷戈负粮，弃农不顾。不用命者互相攻讦，虽死无悔。
陈典史每巡城，凡搏战至城下者，必开城奖纳，鼓以忠义，有功必赏，献敌首一级给银三两，或为下拜。
乡兵阵伍散乱，进退无节。然清兵所至，尽力攻杀，多有斩获；即不胜，亦未尝俯首效顺也。有高瑞者，为所缚，令薙发降，宁死不屈。是以清兵不得安处，相对多楚容。
命程璧乞师。
时，黄蜚由芜湖屯兵太湖。总兵吴升嘉，字之蔡；由吴淞驻兵福山，纠洞庭两山之民，接应常熟，攻破苏州，声势百倍。陈典史命程璧往二处乞师，兼在田淮抚处。璧尽出所储钱十四万金充饷，往乞不应，复在徽郡金声、江天一处。及至，兵已溃。比返，城已陷，遂为僧于徐墅。
鲁王监国于绍兴，唐王称号于福州。
南都既破，天下旧臣、遗老志不忘明者，皆辅明之馀孽，以冀中兴。于是，赵王起于太湖，义阳王起于崇明，桂王起于广西（号兴隆），潞王起于杭州，靖江王称监国，保宁王起于河南，罗川王、永宁王起于湖东，益王集二千人起兵，惠王、瑞王、安仁王、永明王、德化王、安东王、晋平王纷纷不靖。
闰六月初九日，张国维、陈函辉等迎鲁王监国。初十日，黄道周、张肯堂迎立唐王，改元隆武。浙、闽起事，江南北民心煽动，豫王留兵二千驻苏州，大军悉下浙江，仍命刘光斗安抚常州。
二十一日，大清兵围城。
清兵连日不能克，羽檄乞师，爰命七王、八王、十王等率将弁千员、马步十馀万向江阴进发。降将刘花马良佐为先锋，首掠西门，江民出战，被杀者五十人，而清兵不伤，乃退归。移兵至南关，邵康公往御不克。众以康公为无功，其守南关也，士民不许出入而私放其乡人，爰下之狱。清兵历东门到北门，分十六营围城，继烧东城，大掠城外富户，乡兵死战，败走。清亦丧其骑将一员。分兵北门，乡兵三路御之，两路皆溃。数十人据桥力战，杀其骑将，乃收兵返。
二十三日，大清兵掠东乡。
清兵合营并北，焚民居，多杀戮。转掠而东，大桥东西湾二保拒之，杀其骑将二员。泗善港葛辅弼父子率兵五百人，自负剽悍，入城赴援，各保咸出兵助之。但素为盐盗，不谙纪律，亦至民家劫掠，酣饮樗蒲。至三官殿，勉强交战，歼焉。清兵乘胜东下，咨掠大桥、周庄等处，搜山掠地，肆意抄杀，所伤老弱、男女无算。周庄民搜敌索战，侯城人（一作陶城民三人）杀其骑将一员，乃退。
兵乱日久，政令不能出城，远乡叛奴乘衅索券、焚宅、弑主者，络绎而起。烟光降火相杂蔽天，大家救死不暇。
清兵日多，旋营君山、黄山，烧掠四城民居，昼夜不绝。
二十四日，大清招降。
刘良佐作招降书一纸，从东城外射进。其书曰：传谕乡绅士庶人等知悉：照得本府原为安抚地方，况南北两直、川、陕、河南、山东等处地方俱已薙发，惟尔江阴一处故执违国令，何不顾身家性命！即令本府奉旨平伊江阴，大兵一、二日即到。尔等速薙发投顺，保全身家。本府访得该县程璧，素系好人，尔等百姓即便具保，本府题叙管尔县。如有武职官员，亦具保状，仍前题叙，照旧管事。本府不忍杀尔百姓，念尔等皆系清朝赤子，钱粮犹小，薙发为大。今秋成之时，尔等在乡者即便务农，在城者即便贸易。尔等及早投顺，本府断不动尔一丝一粒也。特谕。
二十五日，江阴义民答书。
陈典史及城中士民等公议回书，秉笔者王华也。其略曰：江阴礼乐之邦，忠义素著；止以变革大故，随时从俗。方谓虽经易代，尚不改衣冠文物之旧。岂意薙发一令，大拂人心。是以乡城老幼，誓死不从，坚持不二。屡次兵临境上，胜败相持，皆以各乡镇勤王义师闻风赴斗。若城中大众齐心固守，并未尝轻敌也。今天下大势，所争不在一邑，苏、杭一带俱无定局，何必恋此一方，称兵不解。况既为义举，便当爱养百姓，收拾人心，何故屠戮、奸淫、烧抢、劫掠，使天怒人怨，怆目痛心。为今之计，当速收兵，静听苏、杭大郡行止。苏、杭若行，何有江阴一邑。不然，纵百万临城，江阴死守之志已决，断不苟且求生也。谨与诸公约，总以苏、杭为率，从否唯命，馀无所言。
慕庐氏曰：随时从俗，已自认从清；所不肯者，薙发耳。然苏、杭若行，何有江阴一邑，亦是老实言语。使良佐竟坐实此言，收兵他住，俟平定苏、杭后，发一使至城下，其又何辞？且究属拳大地方，即缓缓收服，不患其翅飞去也。计不出此，而损去三王、十八将，或亦彼此有定劫耳。
二十八日，都司周瑞珑逸。
良佐令军士四散焚劫，乡兵见清兵势大不可敌，悉远遁，无复来援者。周都司亦扬帆去。
二十九日，追杀乡兵。
良佐仍令军士追杀远窜乡兵。
七月初一日，专意攻城。
良佐再令军士搜杀星散乡民，而乡兵断绝，遂专意攻城矣。
城中严御，外军箭如雨注，城上人一手以锅盖自蔽，一手接箭，日得三、四百枝（一作三、四十万）。
初五日，诛守备顾元泌。
外兵攻城时，元泌登城射敌，矢每不及敌而坠；众疑之。其效用马矮子，窃火药从城上投敌，众执之，同往搜元泌寓，得请兵文书一道。盖闰六月初，众会申文田淮抚请兵，元泌私易文缓兵，故原文犹在寓也。遂诛元泌并效用者四十人，内应遂绝。
迎原任典史阎应元。
应元字丽亨，北直通州人，由武生起椽吏，官京仓大使。崇祯辛巳，赴江阴典史任。始至，海寇顾三麻子率数百艘犯黄田港，应元集兵拒守，手射三矢，应弦而倒，贼畏不敢犯。后又平盐盗，弭民乱，邑民德之，为肖像社学中。以大臣论荐，特授都司札，军前檄用；而马、阮用事，仅平转广东韶州英德县主簿。母病兼道梗，挈家避居砂山之麓。变作时，陈典史与邑士民即拟敦请，元泌百计挠阻。至是，泌诛，遂决意迎之。漕抚田仰亦移文劝勉。明遇专使十六人，缒城夜出，至其居。应元曰：尔等能从我则可，不然不为若主也。众曰：敢不惟命是听。
初九日，阎应元入江阴城。
祝塘少年五十人（一作六百人）执械护送，经七里庙，题诗于壁，以见「事则万无可为、死则万无可免」也。及至城，谓乡兵裹粮而来，势不能入；且乌合之众，不足制胜，厚犒遣还。独与家丁王进忠等四十八人入守。
始至，即出邵康公于狱。
发原任兵使徐世荫、曾化龙所造火药、火攻器具为用，伊在任时所监造者。
次，传谕巨室，各出资助饷；镪不足，凡泉货百物得估值充数，收储察院内，备民兵犒赏诸费。
乃大料民居，尽知城中若干保、若干户、若干口丁、壮老幼若干人，悉取注册。择骁勇者隶麾下，卒赖其力，以成义举。
初十日，祭旗发令。
命各城收拾衣甲、器械、祭旗。
命武举人王公略守东门，把总汪某守南门，陈明遇守西门；应元自守北门，而与明遇仍总督四门，昼夜巡历。
命开城门，合乡兵二十馀万人与在城民兵，分保而守。城门用大木塞断，派十人守一垛。卯时，喊杀一声；午时再派十人，喊杀一声；酉时，仍换前十人，随宿。夜半，再换后十人更番，周而复始。城下设十堞厂，日夕轮换，安息烧煮。公屋无用者，毁拆砖瓦，使瞽目人传递不停。十人小旗一面，百人大旗一面、红夷抱一座。初时，夜间两堞一灯，继而五堞一灯，后遂八堞一灯。初用烛，继用油，后以饭和油则风不动、油不泼。每堞上瓦四块、砖石一堆，井井有条，丝毫不乱。乡兵由是复振。
命章经世、夏维新、王华主刍粮，每人给米、盐、蔬菜若干，每户给油火若干；四门堞城，各给油蜡若干。
传齐北门冲锋营士千人，选李从孝为先锋、何常执大旗、王试挂得胜鼓、何泰吹号头，淮备军服、器甲。
苦乏油，命健儿取椎车入城中，给以藏豆，膏火足用。盐不足时，「海寇」载两大舰，由黄田港进；鱼则从水关入，举网即得。但苦无矢，乃命月黑夜束草为人，外披兵服，人持一竿，竿挑一灯，直立稚垛，士卒伏垣内大噪；北兵望见，矢如蝟集，获强矢无算。
由是，围城中有火药三百瓮、铅弹子千石、大抱百位、鸟机千张、钱千万贯、絮帛千万端、酤千酿、果万锺、豆千酙、刍藁千万束、盐万斤、铜铁器万枚、牛千头、羊豕千只、乾鱼千包，蔬千畦。
十一日，大清兵攻北门，七王死之。
外兵知城中不可动，乃伏抱攻北门，第四铺御之，矢石如雨注，外兵不敢近。主帅怒，命上将九员先驾云梯上城。城上长鎗刺之，死者四，而伤者五。有身中三箭者，有劈去头颅者，有堕下成虀粉者，有火箭烧死者。主帅益怒，奋身独上，势甚猛。有霸王刘耐者，以短鎗拒之。彼以口啮鎗，拔刀欲砍；一人挺鎗中其喉，遂仆。城下外兵散走，皆失声大哭曰：此七王也。
二都督大怒曰：我得北京、得镇江、得南京，未尝惧怯，未尝费力；不要说江阴拳大的地方，就如此费力。遂传令十营内选猛将几员、步军三万，札云梯十张，来日分十处上城，如有退者立斩。
十二日，大清兵仍攻北门，二都督死之。
清晨，城外放抱呐喊，三万军造浮桥十条，一齐过外城河，分十处运云梯上城。城上用砖石掷下，长鎗拒敌。或以船蔽体而进，城内抱石杂施，无不立碎。凡城堞四，进者两对，见兵至，发抱弩毙之。其来攻城脚者，以长阶沿石掷下；或旗竿截断，列钉于上投下，死伤无算。二都督恃勇，衣三层甲，腰悬两刀，肩插两刃，手执只刀，独登云梯，毁稚堞，跨上城垛，执刀乱砍。城上以棺木支御，鎗刺其身不能入。或曰：止有面可刺耳。遂群刺其面。旁堞垛一汤姓童子，持钩镰鎗，用刀钩断其喉管；竹匠姚迩，割其头，身堕城下，外兵齐来抢尸。城上梆鼓齐鸣，砖石、小箭如雨点下，伤千馀人。复用牛皮帐挡住矢石，始拖尸去。后刘良佐日令军士拜索其头，不允；愿出银买，乃命将银当面装入银鞘，吊入城。又命军士罗拜，口中高叫「还我王爷的头」。然后以蒲包裹一黄狗头掷还之。将头悬城上，外复苦求，乃投下；取去缝合，挂孝三日，令道士设醮招魂。有红箭衣六人，拜城下；内发抱，化为尘。又一日，持祭物来奠，一僧捧金帛随行，道经何家埭；内发抱毙之，取其酒食饷守城者。
应元既却北城攻，知不日清兵必大至，广为战具，招青暘弩师黄鸣岗与其从千馀人入城，造小弩千张、小箭数万枝，分派守城军士。又用季从孝所合火药敷箭头，射人见血立死。弩长尺馀（一作四尺）、箭长五寸（一作一尺），百步之外，命中如志。应元初入城，鸣鼓门堂，鼓内跌出小弩十馀张，上刻「诚意伯刘基造」数字，即鸣岗所造弩式也。出陈瑞之子于狱，令制火砖、木铳。火砖广三、四寸许，著人即烧。木铳类银鞘，长三尺五寸，广二、三寸，木为之，中藏药；敌至投下，机发木裂，铁菱角飞出，触人即死。应元自造挝（一作鎚）弩，用铁一块，旁设数钩，系以棉绳；掷著，即勾进斩之。又仿旧制造火球、火箭之类，无不曲尽其妙。故清兵虽众，向城畏服，战栗无人色。其自北来者，闻之皆胆落，无不以生归为祝。
十四日，江阴诈降，薛王死之。
前此，北州薛王营令人执旗招安。十三日，阎、陈二人令范、周、朱、季四生员至薛王营答话，若有将计就计之处，速还报。四生至薛王营，留宴饮，餽元宝四锭重二百两。四生归，献计曰：必得舍命百馀人，命前数人执降旗，后握木铳，假充银鞘，赚开营门，可以济事。二人相视，哂而点首。是日。百馀人握木铳，桶底安砖，即令四生前导。四生面面相觑，立斩之（季生名学文，芳之嫡叔祖）；另点白发耆老数人，执降旗，焚香前导，缒城出。至薛王营，通报献银买命，求免杀戮。薛王大喜，升帐放抱，吩咐开营门，将银抬入帐中；正要令将收验，一时火发抱裂，烟燄蔽天，震响如雷，触者咸死。薛王惟剩一头；帐中上下约伤二千馀人，内伤上将二员。当日，十王命三军挂孝，合营举哀，礼薛王头于北州苏家墩。
清兵屡失利，请兵羽檄旁午；兵赴江上，日以千数。刘良佐作劝民歌谕降，弗听；遂设牛皮帐，握城东北隅，城上压以巨石。
十五日，大清兵攻东北城。
良佐命西南放抱，东北掘城皆用山爬（？），城内以火球、火箭拒之。外兵欲退，良佐止之。城内仍以投砖石，不及避，数百人悉死城下。良佐惭甚，又设三层牛皮帐，中设九梁、八柱。矢石投之，皆反跃不能入，乃取人粪，和以桐油煎滚浇下，即时皮穿，及其身，肉烂而死。未及者，皆惊惶散去。内以绳系銕槌掷之，钩入城中，枭首。外兵手足无借，纷纷逃散。敌营疑守城者杀下，遂发铳御，反伤马步卒无数。后由西门，经闸桥，依君山为营。俟其半渡，抱縏之，应声仆；或以木门自蔽，用小箭射之，中其手，手钉在门，号叫痛甚，即不获生。又作大浮桥，从黄田港暗渡，登君山，瞰城中；亦为抱所中，移营去。
十六日，江阴四出乞援。
是时，田淮抚已从鲁王于绍兴，黄蜚、吴之葵同入太湖。贝勒引大军趋吴淞，二人兵败被执，两处俱已绝望。
「海寇」顾三麻子率舟师来援，巨艘数百号；留三日，遇战不利，扬帆云（顾三麻子名顾容，自号忠义王）。
有义阳王者，明之宗藩，太监季太传、田军门、荆监军、总兵胡来贡各统兵辅之，建义旗于崇明，称海上雄兵十万。太仓、昆山、嘉定各处响应，同往乞师。王与太监温词慰劳，仅以空言塞责。后遣其将往驻江口，甯其愚率僧兵数百赴援，扎营砂山，战甫合，知不可敌，皆遁去。
闻兵部严子张名栻者，时与敏守常熟，亦往乞兵。初不应，旋以唇齿相关，金秀才矿（字贡南），集精勇四百馀人，先驻砂山档住来路，俟子张军到，一齐进取；八、九日无耗，遂先发。良佐差铁骑三千邀截周庄左右，全军俱没，贡南仅以身免。江阴城守纪卷下长洲慕庐氏韩菼编
大清移营邓墓。
孤城死守，外兵屡败，内亦杀伤相当；用抱打北城，彻夜不息，城垛陷数丈。应元命石匠往外取石料，匠难之；再拜遣之，匠为感动。修固后，严御如初。
外兵依邓墓深林以避矢石，折门窗屋木为浮桥，渡河逼城下。城上协力拒守，矢石交下，不能支，欲遁，其将斩先走者二人。复驱而前，赍云梯至城下，凡三十馀处。一将突出，众先上；内发抱横击之，尸随云梯仆。外兵走，内缒人出，收其云梯、器仗等物，并伐邓墓松楸，使敌无所蔽，取浮桥以供薪。一骑将既拔己所中箭，复下马拔马股所中箭；又恐马中毒，用口收其血，力策而返。
十七日，江阴兵劫营。
良佐移营十方菴。是夜，应元择勇士千人，出南门劫营，或执板斧、或执短刀、或用扁担，突入敌营，伤千馀人。及他营来救，内兵已入城矣。
松江解到大抱百位，收民家食锅铸为铁弹，重十三斤，纳大抱以攻。
十八日，刘良佐劝降。
良佐前命十方菴僧向城跪泣，陈说利害，劝众早降。城中以「效死勿去」谕之。是晚，僧又至，却之如初。
良佐策马近城，谕民早降。因踞吊桥，约城上释弓矢，谓应元曰：宏光已北，江南皆下，若足下转祸为福，爵位岂在良佐下！何自苦如此！公从容对曰：江邑士民，咸谓三百年食毛践土，深戴国恩，不忍望风降附。应元乃大明典史，义不得事二君。将军位为侯伯，身拥重兵；进不能恢复中原，退不能保障江左，何面目见我江阴忠义士民乎！良佐惭而退。
七月十九日，具勒统兵攻江阴。
良佐复奉命来招安。应元曰：有降将军，无降典史。一声梆响，火箭齐发。良佐连跨三、四马逸去，太息曰：江阴人没救矣。具勒博洛既定松江，悉统所部共几二十万来江阴；以师久无功，将刘帅困责。躬巡城下者三，复登君山望之，谓左右曰：此城舟形也，南首北尾；若攻南北必不破，惟攻其中则破矣。
缚降将黄蜚、吴志葵至城下，命作书劝降。蜚曰：我于城中无相识，何书为之？葵涕泗交颐，情词悲楚。应元叱曰：大臣被缚，当速就死，安用喋喋为！再拜泣去，蜚默无言。
二十日至二十七日，用抱猛攻。
具勒见城中守义不可动，进攻益急。分兵先钞断各镇救兵，乃以竹笼盛火抱，鼓吹前迎，抱手被红，限三日破城。于城南侧放起，抱声震处，城垣五处崩裂，飞弹如电。一人立城上，头随弹去，而身僵立不仆；一人胸背俱穿，直立如故。城裂处，内以铁叶裹门，贯以銕絙护之。又以空棺实土，障其垂坏者。又用絮浸水覆城上，以防火攻。时，东、西、南三门俱坚守，惟北门一保，人独少。具勒舁抱君山下，放抱者用竹栈包泥，而蔽伏其侧，俟抱发，放者即抹去抱中药矣，盛药再抱，连珠不绝。城上欲击放抱者，铁子遇竹篓软泥即止，不能伤。后又移抱近城，放抱者豫掘地穴，塞两耳，燃火即伏穴中；盖恐震破胆死也。
甲士爬城。
日中时，众方食，明遇闻铮铮有声，往探，见外将六人，衣重甲，縳利刃，持两钉插城隙，攀援而上。其馀镔铁介胄，接踵而上者无数。刀斧击之不能伤，用长鎗刺其首始堕城下，馀悉退避。
神兵助阵。
外兵大怒，大举来攻。忽见一少年将持戟冲突，锋不可当。战毕，不知所往。众疑土神陈烈士，悉往虔祀。又见绯衣将三人，登城指挥，外兵不敢进。执土人问姓名，不知所对，远近讶为神助。内舁关帝、睢阳王、二东平王、城隍神五像，张黄盖巡历城上。以磁石捻神须，遇銕器，须辄翕张，用关捩扶神手指挥。外兵遥望，疑为将，咸惊布。良佐命其子攻城，正当睢阳王像神指挥开抱，一发而薨（城破日，良佐砍开睢阳王头。众又砍伤东平王以报仇）。
一日，风雨夜作，城上灯不能燃，率众哭祷睢阳王。忽神光四起如画，四门灯火，彻夜不灭，外兵无可设施。
掠东南乡。
清兵东掠大桥、周庄、华墅、陶城、三官、祝塘等镇；祝塘人拒之，兵燹之惨，甲于他镇。分掠陆官、舍桥，有徐玉扬者有旅力，望清兵蜂拥而来，遂匿桥洞中，见二卒引一将过，状甚伟；跃出登岸，杀之。称将之首，重十八斤，悬于树上，后兵多畏避。其树至今尚存。
南掠至峭岐，询土名，即回骑；盖嫌音似「消旗」也。掠至青暘，乡民严守圩堤，行列如军伍；防有伏，不敢入。
二十八日，大清兵攻北城，阎应元伤右臂。
抱击北城角，城裂；夜半，修讫，敌以为神。铁丸中应元右臂，应元伤，犹左手握搠，格杀数人。
应元躯干丰硕，双眉卓竖，目细而长曲，面赤有须。每巡城，一人执大刀以随，颇类关壮缪。外兵望见，以为天神。而号令严肃，凡偷安不法者，必贯耳鞭背示众，虽豪右不少贷。然战士困苦，必手自注汤酌酒，温言慰劳；如遇害，则立具棺衾，哭奠而殓之。接见敢死士，则不名，俱称兄弟。每遇事，必询于众曰：我兄弟谁当此事者？有人号于路曰：我欲杀敌，苦无短刀。即以所佩之刀值三十金者，亲解佩之。明遇本性长厚，每事平心经理。遇战士劳苦，抚慰至于流涕。有倦极假寐者，以利害劝谕之，不轻呵叱。二人待下如此，故民怀德畏威，濒死不悔。
慕庐氏曰：昔日张、许，今日阎、陈，情事不同，而围城风景，恐是一样。勋业同，而效死心肠，亦是无二。至分城而守，性情作事，彷佛相同。说者谓阎是严父，陈是慈母。如此不愧为民之父母。
二十九日，大清攻南城，十王死之。
复攻北城，应元命每人纳石一块，顷刻如山积，甃石城一重于内。外知不可破，徒攻南城，抱声震天，闻二百里。一昼夜用火药万五千斤，城墙几陷。清兵乘势拥上，刀矢如蝟，守城者不能御，乃发抱猛击，伤敌数千人。敌于外亦发抱对击，忽见女将一员立于城上，将袖一拂，敌抱回击，自毙其马步无数，众以为前湖烈女云。
十王痛薛王中计而亡，命大将掠城外居民大箱千馀只，在十方菴后叠成将台，高与城齐。十王坐其上，用上将四人、亲军二百四十人围绕令台傍，亲军各持狼烟喷筒先发，将南京、镇江大抱五，六步排一座，共计百座，令闻号齐发，猛击东南角城。守城军士不敢开目。应元伏城膝行，看明十王在台指挥三军，遂命中街巷口有力之汤三老儿掮一大抱，对淮十王安放。应元又左右细看，丝毫不爽，然后亲自燃火放去。汤三老系重听，尚未知，端立呆望；而火路一条，十王、四将暨二百四十人齐随火灭；惟有黄伞一把在半天圆转，一脚连靴自上而下。
慕庐氏曰：三王、十八将，皆殁于王事；荡平后，宜庙食于兹土。
八月初二日，烧外营，杀夏维新、王华。
应元遣周祥、金满、李芳、针子等四人夜出烧营，外兵被火，梦中惊觉，毛焦皮烂者甚众。忿甚，四散杀掠。应元命赏祥等银各一两，夏维新、王华每两实给六钱，众大哗。应元恐人心激变，不得已，斩之。盖围城日久，储饷将罄，短给本非克扣；因维新于发时误听方亨作揖劝众，至此众怒未释，故欲藉此陷之。华虽引明遇自解，亦难独免
慕庐氏曰：饷缺费繁，围城中恰难指置；二人通融调剂，亦属一时权宜。此情此势，应元岂所不知；无奈众人之藉是洩忿也。至代方亨劝众，事后论之，赤不甚错。各图献策，业已归顺，官民和协，省得激成祸端；无奈众人之喜事乐祸也。若章经世同主刍粮而漏诛、同陷围城而免死，岂别有保身之道欤！
命许用掌刍粮。
刍粮乏人，以许用能，命佐章经世。
杨舍守备沉廷谟举城降。
江阴民昼夜守御，亦甚惫矣。然扬兵稍后，口中有然疑者，必立斩之。
清兵四出杀掠，民不聊生。有先薙发赴营归顺者，城上望见，必怒詈，虽至亲如仇敌；而外兵日出打粮，刻无宁晷，畏祸者俱窜远方。
杨舍营守备沉廷谟，敛民钱，赍牛酒赴良佐营修款，祈免杨舍一方之死。良佐许之，给大清号旗四面，悬杨舍城四门。廷谟旋披发乘马历江阴城下，劝民速降；内将开抱，乃遁去。
诈降。
一日，众诈降，遍取民间乱发投城下诱敌；外兵相顾惊喜，报良佐。良佐曰：未可信也，须察其守城人薙发否。众探之，始知为诈。
议和。
贝勒使人缓言乘说，第拔去「大明中兴」旗号，悬大清旗号四面，斩四门首事者数人，馀悉宥不诛；即不薙发，亦当饬兵返。应元曰：宁斩我一人；馀无罪，何可斩也。
议不决而止。
贝勒又进大清旗四面，使竖四城，亦即退兵。内遣诸生朱晖吉、耆老王晴湖等四人诣外营会议，方缒城，良佐即策马迎去，留饮终日，备极款洽。约归顺后，誓不杀一人；但遣官上城勘验，即收兵覆命。将别，又各赠五金，约三日定议。吉等入城，匿金不言，而主议降顺，众不听。至期，外兵向城呼吉等，内询故，备述留饮赠金事；内立斩四人，复严守。
劝降。
吴军门督兵至江上，宰牛誓诸将，归顺后不许杀掠。
王海防自恃居郡有恩信，临城招抚，众无应者。摄政王晓谕招安，合城不听（此初六日事）。豫王示到，以矢射入城中，言明已亡，何苦死守。内书其后曰：愿受抱打，宁死不降。射还之（初七日事）。
初八日，钉抱眼。
是日，大雨；民立雨中受抱，毫无降意。夜半，应元使善落水者陈宪钦渡外城河，钉没外兵抱眼，缓二日不攻，城内乘夜修砌城垛。后五日，良佐恐城内复来钉眼，命军士昼夜攻击。至夕，风雨怒号不已，抱乃止。
初九日，甃南城。
再纳石甃南城，高于旧三尺。
应元预令人将麦磨面，制造月饼。
十二日，甃北城。
又甃北城，城中石灰将缺，不能乘夜修城。又饭米渐少，徵民间元米以备缺乏；令二日一给，不得预领。贝勒侦知之，欲留军四万为久困计，饬大兵北上。良佐不可，乃止。
十三日，登陴楚歌。
给民间赏月钱，计至十七日止，百姓携壶觞登陴，分曹快饮。许用仿楚歌，作五更转曲，令善讴者登高传唱，和以笙笛箫鼓。时天无纤翳，皓月当空，清露薄野，剑戟无声。黄弩师鼓胡琴于西城之敌楼，歌声悲壮，响彻云霄。外兵争前窃听，或怒骂、或悲叹，甚有泣下者。
良佐乃作劝降词，使士卒相倚而歌，与僚佐饮帐中。酒未数行，城上抱发，亟避去。
十九日，北门阻降。
外犹多方招降，三城亦有犹豫者；惟北门誓死益固，众意遂决。
二十日，大清兵攻东北城。
贝勒从四十馀骑绕君山青龙菴左，相地形。城上望见，抱弩齐发，骑皆踉跄蹂躏，贝勒仅以身免。
金陵又解到大抱二十四位，较前更大，每舟止载一位，仍收沿城民家铁器铸抱子重二十斤。又筑土垄，以避矢石。将攻东城，机泄，移至东北角。大雨如注，一昼夜抱声不绝，县属悉为震动。城中困疲已极，计无所出，待死而已。
是日，城上人呐喊，外兵闻之皆鬼声。城中四隅空旷处，遥见白鹅数万飞泊，迫视之，毫无形影；识者谓魂升魄降。白鹅者，即劫数中人之魂也。
二十一日，江阴城陷。
前月二十四日，京中遣国师和尚来江阴，日日绕城细看。至前日，始看明，向贝勒云：江阴城形似芙蓉，若在瓣上攻打，越打越紧。其蒂在东北角，打花家坝；花蒂既碎，花瓣自落。故贝勒令数百人尽徒二百馀座大抱至花家坝，专打东北城。铁子入城，洞门十三重，树亦穿过数重，落地深数尺。是日，雨势甚急，外用牛皮帐护抱装药，城头危如垒卵。城上见外抱猛烈，见燃火即避伏垣内。抱声过，周麾而登。外宽之，故放空抱；乃于中一抱只放狼烟，烟漫障天，咫尺莫辨。守城者谓抱声霹雳，兵难遽入；而清兵已潜渡城河，从烟雾中蜂拥突上，众不及御而溃。
午刻，有红光一线直射入城，正对祥符寺，城遂陷。
方清兵上城时，城下人犹向城列阵。清兵恐有伏，持刀立视，半日不敢下。相持至暮，城中沸，阵亦乱，乃得下城。
阎应元坐东城敌楼，索笔题门曰：八十日带发效忠，表太祖十七朝人物；十万人同心死义，留大明三百里江山。题讫，引千人上马格斗，杀无算。夺门西走，不得出；勒马巷战者八，背被箭者三。顾谓从者曰：为我谢百姓，吾报国事毕矣。自拔短刀，刺胸血出，即投前湖中。义民陆正先欲从水中扯起，适刘良佐遣兵来擒，言与有旧，必欲生致；卒见发浮水面，出而缚之。良佐踞坐乾明佛殿，见应元至，跃起，两手拍应元肩而哭。应元曰：何哭！事至此，只有一死，速杀我！贝勒坐县署，急索应元；（应元）至堂上，挺立不屈，背向贝勒，骂不绝口。一卒以鎗刺其胫，血涌沸而仆。日暮，拥至栖霞菴。菴僧夜闻呼「速杀我」不绝口，已而寂然。天明，已遇害。家丁存者犹十馀人，询其不降而戮之，偕死一处。陆正先，亦同殉。有维新上人者，在围城中与应元晓夜共事；应元所著「和众乘城略」，维新以授黄子心，子心又旁采见闻，著「阎公死守孤城状」。
陈明遇令闭衙举火，焚死男女大小共四十三人，自持刀至兵备道前下骑搏战，身负重创，握刀僵立倚壁上，不仆。
训导冯厚敦，公服缢于明伦堂，妻与姊投井死。中书戚勋、诸生许用，合门焚死。
八月二十二日，屠城。
次日，犹巷战不已，清兵用火攻败之。四民骈首就死，咸以先死为幸，无一人顺从者。下令从东门出者不禁，又下令十三岁以下童子不杀，男女老少赴水、蹈火、自刎、投缳者不能悉记。内外城河、泮河、孙郎中池、玉带河、涌塔菴河、里教场河处处填满，叠尸数重，投四眼井者二百馀人。
二十三日，止杀。
满城杀尽，然后封刀。午后，出榜安民。城中所存无几，躲在寺观塔上隐僻处及僧印白等，共计大小五十三人。是役也，守城八十一日，城内死者九万七千馀人，城外死者七万五千馀人。
慕卢氏曰：臣心已尽，臣力已竭；土归新朝、身还故主，臣节于以完矣。
又曰：记生死总数，各本多寡不同；见于传略及他处者，互有同异。当时所闻异辞，张皇约略，未知孰为清册也。载笔者无从考核，亦仅各据所闻而已。[1]